b'\n_START_ARTICLE_\nFritz Hartwieg\n_START_PARAGRAPH_\nFritz Hartwieg (3. syyskuuta 1877 Braunschweig \xe2\x80\x93 25. joulukuuta 1962 Braunschweig) oli saksalainen hy\xc3\xb6nteistieteilij\xc3\xa4, oikeustieteen tohtori ja paikallisen hallintotuomioistuimen j\xc3\xa4sen._NEWLINE_Hartwieg tutki ja ker\xc3\xa4si perhosia erityisesti Braunschweigin seudulla, mutta my\xc3\xb6s laajemmin Saksan ja It\xc3\xa4vallan alueella, kuten esimerkiksi Alpeilla. H\xc3\xa4n alkoi tehd\xc3\xa4 s\xc3\xa4\xc3\xa4nn\xc3\xb6llisi\xc3\xa4 tutkimuksia ja muistiinpanoja havaitsemistaan perhosista vuonna 1904. T\xc3\xa4m\xc3\xa4n ohella h\xc3\xa4n ker\xc3\xa4si laajan, yli 23\xc2\xa0000 yksil\xc3\xb6\xc3\xa4 k\xc3\xa4sitt\xc3\xa4neen perhoskokoelman. Niiden pohjalta h\xc3\xa4n julkaisi t\xc3\xa4rkeimm\xc3\xa4n tieteellisen artikkelinsa, Schmetterlingsfauna des Landes Braunschweig vuonna 1930. Nyky\xc3\xa4\xc3\xa4n kokoelmat ovat Braunschweigin luonnonhistoriallisen museon hallussa, jossa h\xc3\xa4n usein my\xc3\xb6s luennoi perhosista. Hartwieg kuoli pitk\xc3\xa4n sairauden j\xc3\xa4lkeen joulukuussa 1962.'